Uredba Sveta (ES) št. 1447/2001

z dne 28. junija 2001

o spremembi Uredbe (ES) št. 1260/1999 o splošnih določbah o Strukturnih skladih

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 161 in 299(2) Pogodbe,

ob upoštevanju predloga Komisije [1],

ob upoštevanju privolitve Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju mnenja Odbora regij,

ob upoštevanju naslednjega:

(1) Člen 29(3)(a) Uredbe (ES) št. 1260/1999 [4] predvideva možnost odobritve prispevka iz skladov v višini do največ 85 % skupnih upravičenih stroškov le za najbolj oddaljene regije držav članic, ki prejemajo pomoč iz Kohezijskega sklada, in za odročne grške otoke, ki so prikrajšani zaradi svoje oddaljenosti.

(2) Člen 299(2) Pogodbe navaja, da se vse najbolj oddaljene regije spopadajo z enakimi ovirami, zlasti z oddaljenostjo in izoliranostjo, ki lahko resno otežujejo njihov razvoj.

(3) Skladno s tem bi bilo treba spremeniti člen 29(3)(a) Uredbe (ES) št. 1260/1999, tako da bi prispevek skladov lahko znašal največ 85 % skupnih upravičenih stroškov za vse najbolj oddaljene regije ne glede na to, ali pripadajo državi članici, ki prejema pomoč Kohezijskega sklada, ali ne, pod pogojem, da ne gre za naložbe v infrastrukturne projekte, ki ustvarjajo znaten čisti prihodek, ali za naložbe v podjetja.

(4) Člen 29(4)(b) Uredbe (ES) št. 1260/1999 določa, da pri naložbah v podjetja prispevek skladov ne sme presegati 35 % skupnih upravičenih stroškov v regijah, zajetih v Cilj 1.

(5) Skladno z Odločbo Komisije 1999/502/ES z dne 1. julija 1999, ki določa seznam regij, zajetih v Cilj 1 Strukturnih skladov v obdobju od 1. januarja 2000 do 31. decembra 2006, zajema Cilj 1 Strukturnih skladov v navedenem obdobju vse najbolj oddaljene regije.

(6) Da bi se znatno prispevalo k razvoju teh regij, je pri naložbah v mala in srednja podjetja v najbolj oddaljenih regijah glede na težave, s katerimi se ta podjetja srečujejo, nujno zvišati najvišjo stopnjo pomoči iz Strukturnih skladov.

(7) Člen 29(4)(b) Uredbe (ES) št. 1260/1999 bi bilo torej treba spremeniti, tako da bi pri naložbah v mala in srednja podjetja v najbolj oddaljenih regijah pomoč iz skladov lahko znašala do največ 50 % skupnih upravičenih stroškov.

(8) Na podlagi člena 14 Uredbe (ES) št. 1260/1999 mora vsak načrt, okvir podpore Skupnosti, operativni program in enotni programski dokument zajemati obdobje sedmih let, programsko obdobje pa se začne 1. januarja 2000. Da se zagotovi doslednost in prepreči diskriminacija med upravičenci istega programa, morajo biti odstopanja, ki jih predvideva ta uredba, izjemoma mogoča za celotno programsko obdobje.

(9) Člen 13 Uredbe Sveta (EGS) št. 2019/93 z dne 19. julija 1993 o uvedbi posebnih ukrepov za majhne otoke v Egejskem morju v zvezi s kmetijskimi proizvodi [5] predvideva strukturna odstopanja za te otoke. Ta člen je razveljavljen z Uredbo Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) ter o spremembi in razveljavitvi določenih uredb [6]. Izjemni geografski položaj in narava majhnih otokov v Egejskem morju predstavljajo oviro v prilagajanju in razvoju podeželskih območij, ki jo je mogoče odpraviti s povečanjem prispevka Strukturnih skladov –

SPREJEL NASLEDNJO UREDBO:

Člen 1

Uredba (ES) št. 1260/1999 se spremeni:

1. Člen 29(3)(a) se spremeni:

"(a) največ 75 % skupnih upravičenih stroškov in praviloma najmanj 50 % upravičenih javnih izdatkov pri ukrepih, ki se izvajajo v regijah, zajetih v Cilj 1. Kjer so regije v državi članici, ki prejema pomoč iz Kohezijskega sklada, se v izjemnih in ustrezno utemeljenih primerih prispevek Skupnosti lahko poveča do največ 80 % skupnih upravičenih stroškov ter največ 85 % skupnih upravičenih stroškov za odročne grške otoke, ki so onemogočeni zaradi svoje oddaljenosti. V vseh najbolj oddaljenih regijah se prispevek Skupnosti v izjemnih in ustrezno utemeljenih primerih lahko poveča do največ 85 % skupnih upravičenih stroškov;"

2. Drugemu pododstavku člena 29(4)(b) se doda točka:

"(ii) 50 % skupnih upravičenih stroškov v najbolj oddaljenih regijah in izjemoma tudi na majhnih otokih v Egejskem morju pri naložbah v skladu z Uredbo (ES) št. 1257/1999 ter naložbah v mala in srednja podjetja;"

Točki (ii) in (iii) postaneta točki (iii) oziroma (iv).

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba se uporablja od 1. januarja 2000.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 28. junija 2001

Za Svet

Predsednik

B. Rosengren

[1] UL C 96 E, 27.2.2001, str. 272.

[2] Mnenje z dne 14. junija 2001 (še neobjavljeno v Uradnem listu).

[3] UL C 139, 11.5.2001, str. 29.

[4] UL L 161, 26.6.1999, str. 1.

[5] UL L 184, 27.7.1993, str. 1. Uredba, kakor je bila nazadnje spremenjena z Uredbo (ES) št. 2417/95 (UL L 248, 14.10.1995, str. 39).

[6] UL L 160, 26.6.1999, str. 80.

--------------------------------------------------